B. Bugár, podpredseda NR SR: (2002-06-26):
návrhu poslanca Národnej rady Slovenskej republiky Petra Bohunického na vydanie zákona, ktorým sa mení a dopĺňa zákon č. 263/1999 Z. z. o verejnom obstarávaní v znení zákona č. 557/2001 Z. z. Návrh zákona ste dostali pred prvým čítaním ako tlač 1498, spoločnú správu výborov schválenú gestorským výborom máte v tlači č. 1498a. Teraz dávam slovo pánovi poslancovi Bohunickému a prosím ho, aby návrh zákona odôvodnil. P. Bohunický, poslanec: Ďakujem. Vážený pán podpredseda, vážená Národná rada Slovenskej republiky. Dňa 22. 5. 2002 na 60. schôdzi Národnej rady Slovenskej republiky bol v prvom čítaní schválený návrh zákona č. 263/1999 Z. z. o verejnom obstarávaní v znení zákona č. 557/2001 Z. z., tlač 1498. Predloženou novelou reagujem najmä na požiadavky obecnej samosprávy. Novelu som konzultoval s predstaviteľmi Združenia miest a obcí Slovenska. Spoločenská požiadavka prijatia novely bola vyjadrená v diskusii a v uznesení tohtoročného aprílového snemu ZMOS-u. Uvedeným návrhom sa zavedie možnosť takzvaného jednorazového nákupu, jednorazovej služby alebo jednorazovej práce, ktorej cena bez dane z pridanej hodnoty nepresiahne 50-tisíc Sk. Navrhovanou zmenou sa zjednoduší obstarávanie tovarov, služieb, prác a výkonov. Súčasné znenie zákona ukladá obstarávateľovi povinnosť vykonávať prieskum trhu pri obstarávaní tovarov, služieb, prác a výkonov od nula Sk. Zároveň obstarávateľ musí pri službách a prácach vyžadovať od uchádzača o službu a prácu alebo dodávateľa overený doklad o oprávnení podnikať. Paradoxom je, že náklady na overovanie dokladu oprávnení podnikať sú niekedy vyššie ako cena dodanej služby alebo práce. Požiadavku overovania je teda pomerne obťažné dodržať, nakoľko pri obstarávaní napríklad jednorazových služieb malého finančného rozsahu dodávatelia nie sú ochotní overovať doklad o oprávnení podnikať, a to tak z časových, ako aj z finančných dôvodov. Novela zákona o verejnom obstarávaní súvisí aj so zákonom č. 502/2001 Z. z. o finančnej kontrole a vnútornom audite. V rámci predbežnej finančnej kontroly plánovanej finančnej operácie nie je možné vystaviť objednávku, pokiaľ ju nepodpíše osoba zodpovedná za verejné obstarávanie. Vzniká veľká administratívna náročnosť, ktorá sa prijatím päťdesiattisícovej hranice odstraňuje. Novelou zákona som chcel zaviesť poplatok pri uplatnení písomnej námietky proti postupu obstarávateľa. Pri prerokúvaní môjho poslaneckého návrhu v Legislatívnej rade vlády Slovenskej republiky vo výbore pre hospodárstvo, privatizáciu a podnikanie a v ústavnoprávnom výbore som sa rozhodol body 3 a 4 stiahnuť z ďalšieho legislatívneho procesu, a to z nasledujúcich dôvodov: Zámer spoplatniť námietku od neúspešného uchádzača alebo záujemcu smeruje síce k zníženiu počtu námietok, nie je však dobre legislatívnotechnicky pripravený. Z vymedzenia poplatku nie je jasné, či je to správny poplatok alebo iný druh poplatkov, sporná je i výška 1 % zo zmluvnej ceny, pretože zmluvná cena je až pri podpise zmluvy. Námietku však možno podať aj v iných častiach procesu verejného obstarávania. V článku I ostávajú teda iba body 1 a 2, pri ktorých som súhlasil so stanoviskom sekretariátu Legislatívnej rady vlády Slovenskej republiky. Zmeny v zmysle stanoviska som predložil do výborov so žiadosťou ich osvojenia. Uvedené návrhy sú súčasťou spoločnej správy gestorského výboru. Vážená Národná rada Slovenskej republiky, dovoľte mi, aby som bližšie rozobral dva body článku I predloženej novely. Zároveň ich chcem porovnať s návrhom novely toho istého zákona, ktorú predkladajú poslanci Národnej rady Slovenskej republiky László Hóka a Pavol Prokopovič. K bodu 1. Zmena sa týka § 2 ods. 3. Zavedením nového písm. z) je stanovené, že povinnosť obstarávateľa sa nevzťahuje na zmluvy, ktorých predmetom je obstarávanie prác, tovarov, služieb a výkonov s predpokladanou cenou nižšou ako 50-tisíc Sk bez dane z pridanej hodnoty. Návrh novely poslancov Hóku a Prokopoviča otvára aj § 2 ods. 3, ale netýka sa mnou navrhovanej úpravy. Nič teda nebráni jej schváleniu. Ešte jedna technická úprava. V uvedenom bode 1 je namiesto písm. z) napísané písm. v). V samotnom texte návrhu a dôvodovej správe je už správne uvedené písm. z). Tak je to aj v spoločnej správe. K bodu 2. Bod 2 sa týka § 13 ods. 5. Na základe nového znenia ods. 5 sa zavedie možnosť takzvaného jednorazového nákupu, jednorazovej práce alebo jednorazovej služby, ktorej cena bez dane z pridanej hodnoty nepresiahne 50-tisíc Sk. V metóde verejného obstarávania, ktoré sa označí ako podprahová s nižšou cenou, sa nahrádza nulová hranica hranicou 50-tisíc Sk. V § 13 ods. 5 novelizuje aj návrh Hóku a Prokopoviča vypustením časti platného návrhu zákona. Moja zmena je však komplexnejšia a jasnejšia. V závere ešte jedna poznámka k článku II. V mojom poslaneckom návrhu stanovujem účinnosť zákona od 1. júla 2002, i keď novela bola zaradená do legislatívneho procesu 22. apríla 2002, jej prerokúvanie v Národnej rade Slovenskej republiky sa oneskorilo. Preto bude potrebné doplňujúcim návrhom stanoviť účinnosť zákona od 1. augusta 2002. Aj táto úprava je urobená už v spoločnej správe. Vážená Národná rada, chcem vás požiadať vzhľadom na spoločenskú dôležitosť navrhovanej novely o jej schválenie, aj keď stanovisko gestorského výboru je nepokračovať v legislatívnom procese. Návrh článku I body 1 a 2 neodporujú novele zákona Ladislava Hóku a Pavla Prokopoviča, ale ho vhodným spôsobom dopĺňajú. Nie sú teda v rozpore nimi novelizovaným § 13 ods. 5 ani novo navrhnutým znením § 56 písm. f). Legislatívna rada vlády Slovenskej republiky odporučila po dohode predkladateľov oboch noviel prijať len jedno znenie novely zákona o verejnom obstarávaní. V gestorskom výbore som vyslovil stanovisko, že ak Ladislav Hóka a Pavol Prokopovič zapracujú mnou navrhované zmeny v bodoch 1 a 2 do svojej novely, som pripravený na základe dohody moju novelu stiahnuť. Pretože k dohode neprišlo, predkladám novelu v druhom čítaní a opätovne žiadam Národnú radu Slovenskej republiky o jej schválenie. Ďakujem za pozornosť.